Am nöchste morge sind mir dänn früh use. Leider isch im Hotel no niemert wach gsi, obwohl sie euis am vieri de Zmorge  versproche gha hend. Mir sind dänn halt mit leerem Mage los gloffe. Scho die erste zwei Kilometer und 200 Höhemeter sind recht astrengend gsi. Und dänn sind mir erst bim Parkiigang gsi, wo die eigentlich Wanderig los gaht. Det sind mir zerst mal en zünftige zMorge go näh - Ich isse da in C.R. fascht jede Morge "Gallo Pinto" (Riis mit schwaze Böhnli) und Spiegel-/Rühreier - gschtärcht und mit früsche Chräft hend mir euis a die nöchste 1900 Höhemeter gmacht. Es isch en lange und astrengende Ufstieg worde.  Und wo mir scho fascht uf de Höchi vom Basislager (3400müM) gsi wäred, isch es nomal 150m abe und ene wieder ufe gange. Defür hets au öpis zum gseh gäh. D'Landschaft isch sehr beiidrucken und dur die grosse Höheunterschied isch es sehr abwechsligsrich. Wiiter une isch alles Wald und obe use sind eher niedrigi Strücher. Leider hets am Nahmittag Nebel gha, so dass mir nid so wiit gseh hend, defür isch es au nid so heiss gsi. Zwüscheddure hend mir euis mit ere feine Suppe und Guetzli und M&M's gstärkt.